《送贯之县丞解官还寿春》
宋代·刘弇

西江客袂春风老，吹得归心乱如草。鲵浪三篙下晚艎，去程不学寒蓬扫。

淮山苍苍淮水长，千里一官归故乡。举世由来青眼少，孟剩破黛嫫母狂。

缇巾十袭尽燕石，埋蚀太半双明珰。干霄自是男儿气，遭与不遭真偶尔。

人非田文莫弹铗，世有伯喈须倒屣。君其行矣重问津，蹀月騊駼宁绊死。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。